## La Filmoteca Valenciana i la Mostra de València presenten una retrospectiva del cineasta italià Nanni Moretti

*** El cicle, compost per 13 pel·lícules, està programat fins al 30 de novembre de 2025
* Emmarcat dins de la secció Focus del festival, el cicle s’inicia el divendres 24 d’octubre amb *Ecce bombo* (1978)**

La Filmoteca Valenciana i la Mostra de València-Cinema del Mediterrani presenten una retrospectiva del director, productor, guionista i actor italià Nanni Moretti, composta per 13 pel·lícules i que es podrà vore fins al 30 de novembre de 2025.

Nascut a Brunico en 1953, Nanni Moretti és un dels cineastes més rellevants i originals del cine contemporani europeu. La seua obra, impossible de tancar en una categoria, conté autobiografia, reflexió política, cine-assaig, comèdia, drama i molta ironia. “És cert que he partit de mi mateix, de la meua ansietat, de la meua neurosi i els meus tics, però per sort he aconseguit arribar als altres. Explicant-me a mi mateix, he contat també els meus semblants”, assenyala Moretti.

Emmarcat dins de la secció Focus del festival, el cicle s’inicia el divendres 24 d’octubre, a les 18 hores, amb la projecció d’*Ecce bombo* (1978), pel·lícula que adopta les formes d’un cine casolà, amb actors no professionals, inexistència d’una trama convencional i diàlegs aparentment improvisats. En el seu segon llargmetratge, Moretti interpreta Michele Apicella, el seu *alter ego*, que pertany, com ell, a l’entorn sociocultural dels estudiants activistes d’esquerres en els anys setanta.

La pel·lícula conta la història d’un grup d’amics que tracta de trobar-li un sentit a la vida en una societat de la qual estan desencantats, després de passar la seua joventut dedicats a l’activisme polític. *Ecce bombo* es podrà tornar a vore el dissabte 25 d’octubre, a les 22:30 hores.

El divendres 24 d’octubre, a les 22:30 hores, i el dimecres 29, a les 20 hores, es projecta *Sueños dorado*s (1981), protagonitzada també pel personatge de Michele Apicella, un director obsessiu i delirant, frustrat per la incomprensió, que viu amb sa mare en una relació d’amor i odi. En plena crisi creativa i existencial, ha de promocionar la seua última pel·lícula i afrontar el rodatge del seu tercer film, però acaba barallant amb tot el món.

El diumenge 26 d’octubre, a les 20 hores, i el dimecres 29, a les 18 hores, es projecta *La misa ha terminado* (1985), el recorregut existencial d’un jove sacerdot que decidix fugir i exercir la caritat cristiana a la seua manera, després d’adonar-se del fracàs de la seua labor evangelitzadora.

El dimarts 28 d’octubre, a les 18 hores, i el divendres 31, a les 22:30 hores, es projecta *Bianca* (1983), la història d’un professor de matemàtiques que es veu embolicat en la investigació d’un assassinat mentres viu angoixat per l’irremeiable fracàs de totes les relacions de parella.

El dijous 30 d’octubre, a les 18 hores, i el dissabte 1 de novembre, a les 22:45 hores, es projecta *Vaselina roja* (1989), que té com a protagonista un esportista i polític comunista, que acaba de perdre la memòria en un accident de cotxe i tracta de recuperar-la al llarg d’un partit de waterpolo.

El divendres 31 d’octubre, a les 18 hores, es projecta *Abril* (1998). A punt de convertir-se en pare, Nanni Moretti es col·loca davant de la càmera per a construir un diari fílmic que explora les seues dificultats per a alçar una pel·lícula musical i l’angoixa que li provoca la crisi de l’esquerra italiana davant l’arribada de Silvio Berlusconi.

El dissabte 1 de novembre, a les 18 hores, es projecta *La habitación del hijo* (2001), drama sobre la pèrdua d’un fill. Per la seua banda, el diumenge 2 de novembre, a les 20 hores, es projecta *El caiman* (2008), sobre un productor de cine que està passant per una complicada situació personal i decidix produir una pel·lícula que narra l’ascens al poder de Silvio Berlusconi.

Després de la finalització de la Mostra de València, la Filmoteca Valenciana prosseguirà el cicle de Nanni Moretti amb les segones sessions d’*Abril* (4 de novembre), *El caiman* (5 de novembre) i *La habitación del hijo* (7 de novembre). També estan programades les projeccions de *Caro diario* (9 i 12 de novembre), *Habemus Papam* (11 i 13 de novembre), *Mia madre* (14 i 19 de novembre), *Tres pisos* (15 i 16 de novembre) i *El sol del futuro* (23 i 29 de novembre).

Mentres *Ecce bombo, Sueños dorados* i *Vaselina roja* es projectaran en còpies restaurades per la Cineteca Nazionale de Roma, i *La habitación del hijo* es podrà vore en còpia restaurada per la Cineteca de Bolonya.

Fecha: 23/10/2025